CELEX: 52017PC0241
Language: et
Date: 2017-05-23
Title: Ettepanek: NÕUKOGU RAKENDUSOTSUS, millega muudetakse Komooride osas rakendusotsust 2014/170/EL, millega kehtestatakse ebaseadusliku, teatamata ja reguleerimata kalapüügi vastases võitluses koostööd mittetegevate kolmandate riikide nimekiri

EUROOPA KOMISJON
            Brüssel,23.5.2017
            COM(2017) 241 final
            2017/0096(NLE)
            Ettepanek:
            NÕUKOGU RAKENDUSOTSUS,
            millega muudetakse Komooride osas rakendusotsust 2014/170/EL, millega kehtestatakse ebaseadusliku, teatamata ja reguleerimata kalapüügi vastases võitluses koostööd mittetegevate kolmandate riikide nimekiri
            
               
         
         
            
               SELETUSKIRI
            
            
               1.ETTEPANEKU TAUST
            
            
               Ettepaneku põhjused ja eesmärgid
            
            
               Käesolev ettepanek on seotud nõukogu 29. septembri 2008. aasta määruse (EÜ) nr 1005/2008 (millega luuakse ühenduse süsteem ebaseadusliku, teatamata ja reguleerimata kalapüügi (edaspidi „ETR-kalapüük“) vältimiseks, ärahoidmiseks ja lõpetamiseks ning muudetakse määrusi (EMÜ) nr 2847/93, (EÜ) nr 1936/2001 ja (EÜ) nr 601/2004 ning tunnistatakse kehtetuks määrused (EÜ) nr 1093/94 ja (EÜ) nr 1447/1999)
                  1
                (edaspidi „ETR-kalapüügi määrus“) kohaldamisega.
            
            
               Üldine taust
            
            
               Käesolev ettepanek on seotud ETR-kalapüügi määrusega ning selles on lähtutud uurimisest ja dialoogist, mis on toimunud kooskõlas nimetatud määruses sätestatud sisuliste ja menetlusnõuetega. Määrusega on muu hulgas ette nähtud, et kõik riigid peaksid täitma lipu-, sadama-, rannikuäärse või tururiigina neile rahvusvahelisest õigusest tulenevaid kohustusi võtta meetmeid ETR-kalapüügi vältimiseks, ärahoidmiseks ja lõpetamiseks.
            
            
               Ettepaneku valdkonnas kehtivad õigusnormid
            
            
               Komisjoni 1. oktoobri 2015. aasta otsus, millega teavitatakse kolmandat riiki tema võimalikust määramisest koostööd mittetegevaks kolmandaks riigiks ebaseadusliku, teatamata ja reguleerimata kalapüügi vastases võitluses (ELT C 324, 2.10.2015, lk 6).
            
            
               Komisjoni 23. mai 2017. aasta rakendusotsus, millega Komoori Liit liigitatakse ebaseadusliku, teatamata ja reguleerimata kalapüügi vastases võitluses koostööd mittetegevaks kolmandaks riigiks (ELT C XXXX, XX.XX.2017, lk ...).
            
            
               Kooskõla Euroopa Liidu muude põhimõtete ja eesmärkidega
            
            
               Ei ole asjakohane.
            
            
               2.HUVITATUD ISIKUTEGA KONSULTEERIMISE JA MÕJU HINDAMISE TULEMUSED
            
            
               Konsulteerimine huvitatud isikutega
            
            
               Menetlusega seotud huvitatud isikutel on uurimise ja dialoogi ajal olnud võimalus kaitsta oma huve ETR-kalapüügi määruses sätestatud korras.
            
            
               Eksperdiarvamuste kogumine ja kasutamine
            
            
               Välisekspertide arvamusi ei olnud vaja kasutada.
            
            
               Mõjuhinnang
            
            
               Käesolev ettepanek tuleneb ETR-kalapüügi määruse rakendamisest.
            
            
               Kõnealuse määrusega ei ole ette nähtud üldist mõjuhindamist, kuid selles on sätestatud põhjalik loetelu tingimustest, mida tuleb hinnata.
            
         
         
            
               3.ETTEPANEKU ÕIGUSLIK KÜLG
            
            
               Kavandatud meetme kokkuvõte
            
            
               Komisjon teatas 1. oktoobril 2015 komisjoni otsusega Komooridele, et ta kaalus võimalust liigitada see riik koostööd mittetegevaks kolmandaks riigiks vastavalt ETR-kalapüügi määrusele. 
            
            
               Komisjon algatas Komooride suhtes demaršid. Need demaršid sisaldasid muu hulgas komisjoni meetmete põhjendust, riigi jaoks võimalust vastata ja süüdistused tagasi lükata, õigust paluda ja esitada lisateavet, samuti sisaldasid demaršid tegevuskava olukorra parandamiseks, ja neis nähti ette ka piisav aeg vastamiseks ja mõistlik ajavahemik olukorra heastamiseks. 
            
            
               23. mai 2017. aasta rakendusotsusega liigitas komisjon Komoorid riigiks, keda ta peab koostööd mittetegevaks kolmandaks riigiks vastavalt ETR-kalapüügi määrusele.
            
            
               Lisatud nõukogu rakendusotsuse ettepanek põhineb järeldustel, mis on kinnitanud, et Komoorid ei ole täitnud rahvusvahelisest õigusest tulenevaid lipu-, sadama-, turu- või rannikuäärse riigi kohustusi. 
            
            
               Seepärast tehakse ettepanek, et nõukogu võtaks vastu lisatud otsuse ettepaneku.
            
            
               Õiguslik alus
            
            
               Nõukogu 29. septembri 2008. aasta määrus (EÜ) nr 1005/2008, millega luuakse ühenduse süsteem ebaseadusliku, teatamata ja reguleerimata kalapüügi vältimiseks, ärahoidmiseks ja lõpetamiseks.
            
            
               Subsidiaarsuse põhimõte
            
            
               Ettepanek tehakse Euroopa Liidu ainupädevusse kuuluvas valdkonnas. Subsidiaarsuse põhimõtet seetõttu ei kohaldata.
            
            
               Proportsionaalsuse põhimõte
            
            
               Ettepanek on proportsionaalsuse põhimõttega kooskõlas järgmistel põhjustel.
            
            
               Meetme vormi on kirjeldatud ETR-kalapüügi määruses ja see ei võimalda teha otsuseid liikmesriikide tasandil.
            
            
               Ei kohaldata nõuet, et liidu, liikmesriikide valitsuste, piirkondlike ja kohalike asutuste, ettevõtjate ja kodanike rahaline ja halduskoormus peab olema võimalikult väike ja proportsionaalne ettepaneku eesmärgiga.
            
            
               Õigusakti valik
            
            
               Kavandatud õigusakt: otsus.
            
            
               Muud meetmed ei oleks asjakohased järgmisel põhjusel:
            
            
               muud meetmed ei oleks asjakohased, sest ETR-kalapüügi määrusega ei ole ette nähtud muid võimalusi.
            
            
               4.MÕJU EELARVELE 
            
         
         
            
               Ettepanek ei mõjuta ELi eelarvet.
            
            
               2017/0096 (NLE)
            
            
               Ettepanek:
            
            
               NÕUKOGU RAKENDUSOTSUS,
            
            
               millega muudetakse Komooride osas rakendusotsust 2014/170/EL, millega kehtestatakse ebaseadusliku, teatamata ja reguleerimata kalapüügi vastases võitluses koostööd mittetegevate kolmandate riikide nimekiri
            
            
               EUROOPA LIIDU NÕUKOGU,
            
            
               võttes arvesse Euroopa Liidu toimimise lepingut, 
            
            
               võttes arvesse nõukogu 29. septembri 2008. aasta määrust (EÜ) nr 1005/2008, millega luuakse ühenduse süsteem ebaseadusliku, teatamata ja reguleerimata kalapüügi vältimiseks, ärahoidmiseks ja lõpetamiseks ning muudetakse määrusi (EMÜ) nr 2847/93, (EÜ) nr 1936/2001 ja (EÜ) nr 601/2004 ning tunnistatakse kehtetuks määrused (EÜ) nr 1093/94 ja (EÜ) nr 1447/1999,
                  2
                eriti selle artikli 33 lõiget 1,
            
            
               võttes arvesse Euroopa Komisjoni ettepanekut 
            
            
               ning arvestades järgmist:
            
            
               1.SISSEJUHATUS
            
            
               (1)Määrusega (EÜ) nr 1005/2008 (edaspidi „ETR-kalapüügi määrus“) on kehtestatud liidu süsteem ebaseadusliku, teatamata ja reguleerimata kalapüügi (edaspidi „ETR-kalapüük“) vältimiseks, ärahoidmiseks ja lõpetamiseks.
            
            
               (2)ETR-kalapüügi määruse VI peatükis on sätestatud koostööd mittetegevate kolmandate riikide liigitamise, selliseks riigiks liigitatud kolmandatele riikidele suunatud demaršide, selliste kolmandate riikide nimekirja koostamise ja avalikustamise, selliste kolmandate riikide nimekirjast kustutamise ning erakorraliste meetmete võtmise kord.
            
            
               (3)Nõukogu võttis 24. märtsil 2014 vastu nõukogu rakendusotsuse 2014/170/EL, millega kehtestati ebaseadusliku, teatamata ja reguleerimata kalapüügi vastases võitluses koostööd mittetegevate kolmandate riikide nimekiri vastavalt määrusele (EÜ) nr 1005/2008, millega luuakse ühenduse süsteem ebaseadusliku, teatamata ja reguleerimata kalapüügi vältimiseks, ärahoidmiseks ja lõpetamiseks.
            
            
               (4)Kooskõlas ETR-kalapüügi määruse artikliga 32 teatas komisjon 1. oktoobri 2015. aasta otsusega
                  3
                (edaspidi „1. oktoobri 2015. aasta otsus“) Komoori Liidule (edaspidi „Komoorid“), et ta võidakse liigitada kolmandaks riigiks, keda komisjon peab koostööd mittetegevaks kolmandaks riigiks.
            
            
               (5)Komisjon esitas 1. oktoobri 2015. aasta otsuses sellise võimaliku liigitamise aluseks olevad olulised faktid ja kaalutlused.
            
            
               (6)Otsusest teatati Komooridele koos kirjaga, milles soovitati Komooridel rakendada tihedas koostöös komisjoniga tegevuskava kindlakstehtud puuduste kõrvaldamiseks.
            
            
               (7)Komisjon kutsus Komoore eelkõige üles: i) võtma kõik vajalikud meetmed komisjoni soovitatud tegevuskavas sisalduvate meetmete rakendamiseks; ii) hindama komisjoni soovitatud tegevuskavas sisalduvate meetmete rakendamist ning iii) saatma komisjonile iga kuue kuu järel üksikasjaliku aruande, milles on hinnatud kõigi meetmete rakendamist muu hulgas selle poolest, kui tõhusalt aitab igaüks eraldi ja/või aitavad kõik koos tagada kõigile nõuetele vastava kalanduskontrollisüsteemi.
            
            
               (8)Komooridele anti võimalus vastata kirjalikult või suuliselt komisjoni 1. oktoobri 2015. aasta otsusele ja komisjoni edastatud muule asjakohasele teabele ning esitada tõendid, et lükata ümber kõnealuses otsuses esitatud faktid või neid täiendada. Komooridele tagati õigus küsida ja esitada lisateavet.
            
            
               (9)Komisjoni alustas 1. oktoobri 2015. aasta otsuse ja kirjaga Komooridega dialoogi ja rõhutas, et tema arvates piisab põhimõtteliselt kuuekuusest ajavahemikust kokkuleppele jõudmiseks.
            
         
         
            
               (10)Komisjon jätkas kogu tema arvates vajaliku teabe kogumist ja kontrollimist. 1. oktoobri 2015. aasta otsuse tulemusel Komooridelt saadud suulisi ja kirjalikke märkusi kaaluti ja võeti arvesse. Komoore hoiti komisjoni kaalutlustega suuliselt või kirjalikult kursis.
            
            
               (11)Komisjon leidis, et Komoorid ei ole 1. oktoobri 2015. aasta otsuses kirjeldatud probleeme ja puudujääke piisavalt kõrvaldanud ning et tegevuskavas soovitatud meetmeid ei ole täielikult rakendatud.
            
            
               (12)Selle tulemusel võttis komisjon vastu komisjoni rakendusotsuse 2017/xxx/EL,
                  4
                milles liigitati Komoorid ETR-kalapüügi vastases võitluses koostööd mittetegevaks kolmandaks riigiks.
            
            
               (13)Tuginedes komisjoni tehtud uurimisele ja dialoogile, sh toimunud kirjavahetusele ja kohtumistele, samuti 1. oktoobri 2015. aasta otsusele ja rakendusotsusele 2017/xxx/EL on asjakohane kanda Komoorid ETR-kalapüügi vastases võitluses koostööd mittetegevate kolmandate riikide nimekirja.
            
            
               (14)ETR-kalapüügi määruse artikli 34 lõike 1 kohaselt teeb nõukogu komisjoni ettepaneku põhjal kvalifitseeritud häälteenamusega otsuse kustutada kolmas riik koostööd mittetegevate kolmandate riikide nimekirjast, kui asjaomane riik tõendab, et tema nimekirja kandmise tinginud olukord on lahendatud. Nimekirjast kustutamise otsuse tegemisel võetakse arvesse ka seda, kas asjaomased kindlaks määratud kolmandad riigid on võtnud konkreetseid meetmeid, millega suudetakse saavutada olukorra püsiv paranemine.
            
            
               2.KOMOORIDE SUHTES KOHALDATUD MENETLUS
            
            
               (15)Komisjon teatas 1. oktoobril 2015 ETR-kalapüügi määruse artikli 32 kohaselt Komooridele, et ta peab võimalikuks Komooride liigitamist koostööd mittetegevaks kolmandaks riigiks, ning kutsus Komoore üles rakendama tihedas koostöös komisjoni talitustega tegevuskava 1. oktoobri 2015. aasta otsuses esitatud puuduste kõrvaldamiseks. Pärast kõnealust otsust esitas Komoorid oma seisukohad kirjalikult ja kohtus komisjoniga asjakohaste punktide arutamiseks. Komisjon esitas Komooridele kirjalikult asjakohase teabe. Komisjon jätkas kogu tema arvates vajaliku teabe kogumist ja kontrollimist. 1. oktoobri 2015. aasta otsuse tulemusel Komooridelt saadud suulisi ja kirjalikke märkusi kaaluti ja võeti arvesse ning Komoore hoiti komisjoni kaalutlustega suuliselt või kirjalikult kursis. Komisjon leidis, et Komoorid ei ole 1. oktoobri 2015. aasta otsuses kirjeldatud probleeme ja puudujääke piisavalt kõrvaldanud ning et tegevuskavas soovitatud meetmeid ei ole täielikult rakendatud.
            
            
               3.KOMOORIDE LIIGITAMINE KOOSTÖÖD MITTETEGEVAKS KOLMANDAKS RIIGIKS
            
            
               (16)Komisjon analüüsis 1. oktoobri 2015. aasta otsuses Komooride ülesandeid ja hindas, kuidas see riik täidab rahvusvahelisi lipu-, sadama-, rannikuäärse või tururiigi kohustusi. Kõnealusel läbivaatamisel võttis komisjon arvesse ETR-kalapüügi määruse artikli 31 lõigetes 4–7 loetletud kriteeriume.
            
            
               (17)Komisjon hindas kohustuste täitmist Komooride poolt, võttes arvesse 1. oktoobri 2015. aasta otsuses esitatud järeldusi, Komooridelt saadud asjakohast teavet, soovitatud tegevuskava ning olukorra heastamiseks võetud meetmeid.
            
            
               (18)Peamised puudujäägid, mille komisjon kindlaks tegi, olid seotud mitme tegemata jätmisega rahvusvahelisest õigusest tulenevate kohustuste täitmisel, eelkõige suutmatusega võtta vastu piisav õigusraamistik ning registreerimise ja litsentsimise menetlused, koostöö ja teabevahetuse puudumisega Komooride administratsiooni ja selliste kolmandate riikide vahel, kus Komooride laevad tegutsevad, ning piisava ja tõhusa seiresüsteemi ning heidutava karistussüsteemi puudumisega. Muud kindlakstehtud puudused on üldisemalt seotud rahvusvaheliste kohustuste täitmisega, sh piirkondlike kalavarude majandamise organisatsioonide soovituste ja resolutsioonide järgimisega. Samuti leiti, et ei järgita asjakohaste organite, nagu ÜRO ETR-kalapüügi vastase rahvusvahelise tegevuskava ning lipuriigi tulemuslikku tegevust käsitlevate FAO vabatahtlike suuniste soovitusi ja resolutsioone. Mittesiduvate soovituste ja resolutsioonide järgimata jätmist on siiski arvesse võetud vaid toetavate tõenditena ja see ei ole koostööd mittetegeva riigina kindlaksmääramise alus.
            
            
               (19)Komisjon liigitas rakendusotsusega 2017/xxx/EL Komoorid koostööd mittetegevaks kolmandaks riigiks vastavalt ETR-kalapüügi määrusele.
            
            
               (20)Komooridel kui arenguriigis esineda võivate piirangute kohta on märgitud, et riigi arengutase võib piirata Komooride kalavarude majandamise olukorda ja üldist tulemuslikkust. Arvestades aga Komooridel tuvastatud puuduste laadi, ei saa ainult Komooride arengutase õigustada ega muul viisil põhjendada Komooride kui lipu-, sadama, ranniku- või turustusriigi üldist kalandusalast tulemuslikkust ja tema ebapiisavat tegevust ETR-kalapüügi vältimiseks, ärahoidmiseks ja lõpetamiseks.
            
            
               (21)1. oktoobri 2015. aasta otsust ja 23. mai 2017. aasta rakendusotsust 2017/xxx/EL ning komisjoni poolt Komooridega peetud dialoogi ja selle tulemusi arvesse võttes võib järeldada, et Komooride poolt lipuriigi kohustuste täitmiseks võetud meetmed ei ole piisavad ÜRO mereõiguse konventsiooni artiklite 63, 64, 91, 94, 117 ja 118 täitmiseks.
            
            
               (22)Seega ei ole Komoorid lipuriigina täitnud rahvusvahelisest õigusest tulenevaid kohustusi võtta meetmeid ETR-kalapüügi vältimiseks, ärahoidmiseks ja lõpetamiseks.
            
            
               4.KOOSTÖÖD MITTETEGEVATE KOLMANDATE RIIKIDE NIMEKIRJA KEHTESTAMINE
            
            
               (23)Komooride kohta tehtud järeldusi arvesse võttes tuleks see riik kooskõlas ETR-kalapüügi määruse artikliga 33 kanda koostööd mittetegevate kolmandate riikide nimekirja, mis kehtestati rakendusotsusega 2014/170/EL. Seepärast tuleks rakendusotsust 2014/170/EL vastavalt muuta.
            
            
               (24)Komooride kandmine ebaseadusliku, teatamata ja reguleerimata kalapüügi vastases võitluses koostööd mittetegevate kolmandate riikide nimekirja hõlmab ETR-kalapüügi määruse artiklis 38 sätestatud meetmete kohaldamist. ETR-kalapüügi määruse artikli 38 lõikega 1 on ette nähtud koostööd mittetegeva riigi lipu all sõitvate kalalaevade püütud kalandustoodete impordi keelamine. Komooride puhul peaks kõnealune keeld hõlmama kõiki ETR-kalapüügi määruse artikli 2 lõikes 8 määratletud kalavarusid ja -liike, sest Komooride koostööd mittetegevaks kolmandaks riigiks liigitamise põhjuseks olevate ETR-kalapüügiga seotud asjakohaste meetmete puudumine ei piirdu üksnes teatava kalavaru või -liigiga.
            
            
               (25)Märgitakse, et muu hulgas kahandab ETR-kalapüük kalavarusid, hävitab mereelupaiku, õõnestab mereressursside kaitset ja säästvat kasutamist, moondab konkurentsi, ohustab toiduga kindlustatust, asetab ausad kalurid ebaõiglasesse olukorda ja nõrgendab rannikuasumeid. ETR-kalapüügiga seotud probleemide ulatust arvestades peab liit vajalikuks võtta kiiresti meetmeid Komooride kui koostööd mittetegeva kolmanda riigi suhtes. Sellest tulenevalt peaks käesolev otsus jõustuma järgmisel päeval pärast selle avaldamist Euroopa Liidu Teatajas.
            
            
               (26)Kui Komoorid tõendab, et tema nimekirja kandmise tinginud olukord on lahendatud, teeb nõukogu komisjoni ettepaneku põhjal kvalifitseeritud häälteenamusega otsuse kustutada Komoorid koostööd mittetegevate kolmandate riikide nimekirjast kooskõlas ETR-kalapüügi määruse artikli 34 lõikega 1. Nimekirjast kustutamise otsuse tegemisel peaks võtma arvesse ka seda, kas Komoorid on võtnud konkreetseid meetmeid, millega suudetakse saavutada olukorra püsiv paranemine,
            
         
         
            
               ON VASTU VÕTNUD KÄESOLEVA OTSUSE: 
            
            
               Artikkel 1
            
            
               Rakendusotsuse 2014/170/EL lisasse lisatakse kirje „Komoori Liit“.
            
            
               Artikkel 2
            
            
               Käesolev otsus jõustub järgmisel päeval pärast selle avaldamist Euroopa Liidu Teatajas.
            
            
               Brüssel,
            
            
               
                     Nõukogu nimel
               
               
                     eesistuja
               
            
         
         
            
                  
                     (1)
                  ELT L 286, 29.10.2008, lk 1.
               
               
                  
                     (2)
                  ELT L 286, 29.10.2008, lk 1.
               
               
                  
                     (3)
                  Komisjoni 1. oktoobri 2015. aasta otsus, millega teavitatakse kolmandat riiki tema võimalikust määramisest koostööd mittetegevaks kolmandaks riigiks ebaseadusliku, teatamata ja reguleerimata kalapüügi vastases võitluses (
                  
                     ELT C 324, 2.10.2015, lk 6
                  
                  ).
               
               
                  
                     (4)
                  Komisjoni 23. mai 2017. aasta rakendusotsus 2017/xxx/EL, millega Komoori Liit liigitatakse ebaseadusliku, teatamata ja reguleerimata kalapüügi vastases võitluses koostööd mittetegevaks kolmandaks riigiks (ELT L xx, pp.kk. 2017, lk x).